Enhver by har et fodboldhold, og unge mennesker spiller fodbold. Der må være en i Hune Boldklub, så der begynder vi.



Fodbold-formanden sætter os i kontakt med den lokale fodboldspiller Jens Højbjerg Jørgensen, venstre back, 24 år.



Problemet er bare, at Jens ikke bor her, selvom han spiller fodbold i klubben med de andre gutter fra Hune. Det er her, de har rødder. Men de bor her ikke længere. De er taget ind til Aalborg for at studere, og de kommer kun hjem, når der er kampe eller familiefester.



- Der er ikke en eneste af mine venner, der er blevet boende i Hune eller Blokhus. Det er jo ikke attraktivt, selvom der er nogen, der kommer tilbage, når de er lidt ældre, og når de skal have børn.



- Jeg kunne sagtens forestille mig at bo her, når jeg er færdig med at studere i Aalborg, for jeg er ikke en storbydreng. Jeg er et outdoor-menneske, og jeg vil gerne tæt på naturen. Så må jeg rejse lidt for at være sammen med vennerne.



Blokhus og Hune ligger i Jammerbugt Kommune, og ifølge lokalavisen strømmer unge ligefrem til kommunen i nord.



Helt præcist 127 flere 25-29-årige på ét enkelt år. De tager bare ikke til Blokhus-Hune. De tager til nabobyer som Aabybro, Fjerritslev, Brovst, Pandrup, Saltum og Nørhalne.



Men Blokhus har også noget at byde på.



Det outdoor-område, Jens er så glad for i Blokhus, har byen valgt at kalde Gateway. Det er egentlig bare et lækkert ord for klitplantagen, hvor der er skovlegeplads, mountainbikerute og en pizzaovn til fri afbenyttelse, og så kan du både vandre og løbe.



Hvis det er en salgstale, har den virket for nogen. Befolkningen i Blokhus er i hvert fald blevet flere. Der er kommet 20 procent flere indbyggere siden 2010. Men det er de ældre, der flytter hertil. Bedsteforældre-generationen er vilde med at bo her, får vi at vide.



Vi forsætter vores eftersøgning.



Den lokale mægler fra Home har ikke solgt nogle huse til den målgruppe de seneste år. Men han kan fortælle os, at kvadratmeterprisen på parcelhuse og rækkehuse er på omkring 17.084 kr. Det burde ellers kunne lokke unge førstegangskøbere til området.



Naturbørnehavens forældre er for gamle, og Blokhus Feriecenter kender ikke nogen. Heller ikke hos lokalavisen har vi held, og i Iscaféen er de for unge - og de der nærmer sig det, vi søger efter, bor her ikke.



Men så finder vi Rikke Christensen. Den eneste 32 årige kvinde i Blokhus-Hune, ifølge Danmarks Statistik. Hun er det tætteste, vi indtil nu kommer, på det vi leder efter.